寄黄超然監丞求山谷像
作者：周紫芝
朝代：宋

paragraphs: 昔人生不恨，幸識元魯山。
平生黄叔度，常在夢想間。
時於絹素中，得見冰雪顔。
晚乃客京洛，髯孫始追攀。
眉目真似之，典刑今未刊。
昔我在武林，歲月不得閑。
甚欲貌公像，歸嚢竟空還。
邇從同寮家，小軸得細看。
芒鞵方釋杖，野服不著冠。
尚恐或非真，蠧蟲亦少殘。
謂言君家本，可借不作難。
願君呼畫史，摹寫來江干。
孫郎傾蓋交，臭味同芝蘭。
能事亦須趣，勿作水石慳。
君不相我請，幽興恐易闌。